Document ID: 32001L0056

Euroopa Parlamendi ja nõukogu direktiiv 2001/56/EÜ,
27. september 2001,
mootorsõidukite ja nende haagiste kütteseadmete kohta, millega muudetakse nõukogu direktiivi 70/156/EMÜ ning millega tunnistatakse kehtetuks nõukogu direktiiv 78/548/EMÜ
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 95,
võttes arvesse komisjoni ettepanekut, [1]
võttes arvesse majandus- ja sotsiaalkomitee arvamust, [2]
toimides asutamislepingu artiklis 251 sätestatud korras [3]
ning arvestades järgmist:
(1) Nõukogu 12. juuni 1978. aasta direktiiv 78/548/EMÜ [4] mootorsõidukite reisijateruumi kütteseadmetega seotud liikmesriikide õigusaktide ühtlustamise kohta võeti vastu ühena mitmest EÜ tüübikinnitusmenetlust käsitlevast üksikdirektiivist, mis kehtestati nõukogu 6. veebruari 1970. aasta direktiiviga 70/156/EMÜ [5] mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta. Selle tõttu kehtivad direktiivi 78/548/EMÜ kohaldamisel direktiivi 70/156/EMÜ sätted sõidukisüsteemide, osade ja eraldi seadmestike kohta.
(2) Eriti direktiivi 70/156/EMÜ artikli 3 lõikes 4 ja artikli 4 lõikes 3 nõutakse, et igale üksikdirektiivile oleks lisatud teatis, mis sisaldab direktiivi 70/156/EMÜ I lisa asjakohaseid punkte, ja samuti VI lisal põhinev tüübikinnitustunnistus tüübikinnituse elektrooniliseks salvestamiseks.
(3) Tehnilise arengu tulemusena on tänapäeval paljud sõidukitüübid varustatud põletuskütteseadmetega, mida tavaliselt käitatakse diislikütuse, bensiini või vedelgaasiga ja mis soojendavad reisijateruumi (nt autobussidel), kaubaruumi (nt veoautodel ja haagistel) või magamisruumi (nt veo- ja reisiautodel), võimaldades nii pargitud auto mõjusat soojendamist ilma mootorimüra ja heitgaasideta, mis tekivad töötava mootori korral. Turvalisuse tõttu tuleb reguleerimisala laiendada, liites sellega põletuskütteseadmeid ja nende paigaldamist käsitlevad nõuded. Niisugused nõuded peavad vastama kaasaegse tehnoloogia kõrgeimale tasemele.
(4) Kindlaks tuleb määrata põletuskütteseadmete tüübikinnituse tingimused osana ja nendega varustatud autode tüübikinnituse tingimused.
(5) Direktiivi tuleb laiendada lisaga, kus on esitatud täiendavad ohutusnõuded vedelgaasiga töötavatele põletuskütteseadmetele.
(6) Käesoleva direktiivi kohaldamiseks vajalikud meetmed tuleks võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendamisvolituste kasutamise menetlused [6].
(7) Selguse mõttes tuleks direktiiv 78/548/EMÜ kehtetuks tunnistada ja asendada käesoleva direktiiviga,
ON VASTU VÕTNUD KÄESOLEVA DIREKTIIVI:
Artikkel 1
Käesolevas direktiivis kasutatakse järgmist mõistet: sõiduk - mistahes direktiivis 70/156/EMÜ määratletud sõiduk.
Artikkel 2
Ükski liikmesriik ei tohi keelduda EÜ või siseriikliku tüübikinnituse andmisest sõidukitüübile või kütteseadme tüübile reisijate- või kaubaruumi kütteseadmetega seotud põhjustel, kui need vastavad lisades sätestatud nõuetele.
Artikkel 3
Ükski liikmesriik ei tohi keelata mistahes sõiduki registreerimist, müüki, kasutuselevõtmist ja kasutamist või mistahes kütteseadmete registreerimist, müüki, kasutuselevõtmist ja kasutamist reisijate- või kaubaruumi kütteseadmetega seotud põhjustel, kui need vastavad lisades sätestatud nõuetele.
Artikkel 4
1. Alates 9. maist 2003 ei tohi liikmesriigid kütteseadmetega seotud põhjustel:
- keelduda EÜ või siseriikliku tüübikinnituse andmisest sõidukitüübile või kütteseadme tüübile või
- keelata sõidukite registreerimist, müüki, kasutuselevõtmist või kütteseadmete müüki või kasutuselevõtmist,
kui kütteseadmed vastavad käesoleva direktiivi nõuetele.
2. Alates 9. maist 2004:
- ei anna liikmesriigid EÜ tüübikinnitust ning
- võivad liikmesriigid keelduda siseriikliku tüübikinnituse andmisest
sõidukitüübile kütteseadmetega seotud põhjustel või kütteseadmele, kui ei ole täidetud käesoleva direktiivi nõuded.
3. Alates 9. maist 2005:
- peavad liikmesriigid jälgima, et direktiivi 70/156/EMÜ sätete kohaselt uutele autodele antud tüübikinnitustunnistused on antud direktiivi artikli 7 lõike 1 kohaldamisel kehtetud ja
- võivad liikmesriigid keelduda uute sõidukite registreerimisest, müügist või kasutuselevõtmisest
küttesüsteemidega seotud põhjustel, kui käesoleva direktiivi nõuded ei ole täidetud.
Käesolev lõige ei kehti sõidukitele, mis on varustatud vett ülekandemeediumina kasutava heitsoojus-kütteseadmega.
4. Selleks, et täita direktiivi 70/156/EMÜ artikli 7 lõikes 2 määratud eesmärke, kehtivad alates 9. maist 2005 käesoleva direktiivi nõuded, mis on seotud osadena valmistatud põletuskütteseadmetega.
Artikkel 5
Hiljemalt 9. novembriks 2002 uurib komisjon mootorsõidukite vedelgaasiga käitatavate kütteseadmetega seotud täiendavaid ohutusnõudeid ja muudab vajaduse korral käesolevat direktiivi vastavalt artikli 6 lõikes 2 esitatud korrale.
Artikkel 6
1. Komisjoni abistab vastavalt direktiivi 70/156/EMÜ artiklile 13 asutatud tehnika arengu kohandamist käsitlev komitee, edaspidi "komitee".
2. Kui viidatakse käesolevale lõikele, kohaldatakse otsuse 1999/468/EÜ artikleid 5 ja 7, võttes arvesse selle sätteid artiklis 8.
Otsuse 1999/468/EÜ artikli 5 lõikes 6 sätestatud tähtajaks kehtestatakse kolm kuud.
3. Komitee võtab vastu oma töökorra.
Artikkel 7
Direktiivi 70/156/EMÜ muudetakse järgmiselt.
1. IV lisa 1. osa punkt 36 asendatakse järgmisega:
"Objekt | Direktiiv | Viide Euroopa Ühenduste Teatajale | Kohaldamine |
M1 | M2 | M3 | N1 | N2 | N3 | O1 | O2 | O3 | O4 |
36. Küttesüsteemid | 2001/56/EÜ | L 292, 9.11.2001 | X | X | X | X | X | X | X | X | X | X" |
2. XI lisas tehakse järgmised muudatused:
a) 1. liite punkt 36 asendatakse järgmisega:
"Punkt | Objekt | Direktiiv | M1 ≤ 25001 kg | M1 25001 kg |
36 | Küttesüsteemid | 2001/56/EÜ | I | G + P" |
b) 2. liite punkt 36 asendatakse järgmisega:
"Punkt | Objekt | Direktiiv | M1-kategooria soomussõidukid |
36 | Küttesüsteemid | 2001/56/EÜ | X" |
Artikkel 8
Direktiiv 78/548/EMÜ tunnistatakse kehtetuks alates 9. maist 2004. Viiteid direktiivile 78/548/EMÜ tõlgendatakse viidetena käesolevale direktiivile.
Artikkel 9
1. Liikmesriigid jõustavad käesoleva direktiivi täitmiseks vajalikud õigus- ja haldusnormid 9. maiks 2003 ja teatavad nendest viivitamata komisjonile.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise korra näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 10
Käesolev direktiiv jõustub Euroopa Ühenduste Teatajas avaldamise päeval.
Artikkel 11
Käesolev direktiiv on adresseeritud liikmesriikidele.
Brüssel, 27. september 2001

Labels: 8
1
15